Illum il-Kummissjoni qiegħda tirrapporta dwar il-progress f'dawn l-aħħar 12-il xahar dwar il-kisba tar-reċiproċità tal-viża mal-Istati Uniti, bħala l-uniku każ li fadal ta' nuqqas ta' reċiproċità. Ir-reċiproċità tal-viża hija prinċipju fundamentali tal-politika komuni dwar il-viżi tal-Unjoni Ewropea, u l-Kummissjoni għadha impenjata bis-sħiħ fuq il-prijorità li tikseb vjaġġar mingħajr viża lejn l-Istati Uniti għall-Istati Membri kollha tal-UE. Għal dan il-għan, il-Kummissjoni se tkompli tinvolvi ruħha mal-Istati Uniti, f'koordinazzjoni mal-ħames Stati Membri li ċ-ċittadini tagħhom għad għandhom bżonn viża biex jivvjaġġaw lejn l-Istati Uniti, fi proċess orjentat lejn ir-riżultati. Il-Kummissarju għall-Migrazzjoni, l-Affarijiet Interni, u ċ-Ċittadinanza, Dimitris Avramopoulos, qal: “Il-kisba ta' reċiproċità għall-Istati Membri tal-UE fir-rigward tal-viża hija l-ewwel prijorità tagħna. L-esperjenza riċenti turina li l-involviment diplomatiku kontinwu jwassal għal riżultati pożittivi u aħna se nżommu ma' dan l-approċċ fil-konfront tal-Istati Uniti wkoll. L-ivvjaġġar mingħajr viża huwa fl-interess taż-żewġ naħat tal-Atlantiku u qegħdin nistennew li jittieħdu azzjonijiet konkreti min-naħat kollha biex nħaffu l-progress biex jintlaħaq dan il-għan.” Fuq dawn l-aħħar 12-il xahar, il-kuntatti mal-Istati Uniti fil-livell politiku u tekniku ġew intensifikati. Il-Kummissjoni kompliet tħeġġeġ lill-Istati Uniti biex jikkooperaw aktar mal-ħames Stati Membri kkonċernati: il-Bulgarija, il-Kroazja, Ċipru, il-Polonja u r-Rumanija, sabiex jitħaffef il-progress dwar ir-reċiproċità sħiħa dwar il-viża. Ir-reċiproċità tal-viża ġiet diskussa waqt il-laqgħat uffiċjali kollha bejn l-UE u l-Istati Uniti, fosthom matul iż-żewġ laqgħat Ministerjali dwar il-Ġustizzja u l-Affarijiet Interni bejn l-UE u l-Istati Uniti li saru riċentement f'Sofija f'Mejju 2018 u f'Washington D.C. f'Novembru 2018. Il-Kummissjoni se tibqa' tagħti l-appoġġ attiv tagħha lill-Istati Membri kkonċernati, fosthom permezz ta' assistenza finanzjarja, u se tkompli taħdem mill-qrib magħhom biex tgħinhom jissodisfaw ir-rekwiżiti tal-Programm tal-Istati Uniti għall-Eżenzjoni mill-Viża. Il-Kummissjoni żżomm sod mal-pożizzjoni tagħha li l-kooperazzjoni u l-involviment diplomatiku miż-żewġ naħat huwa l-aktar mod xieraq ta' kif wieħed jipproċedi. Il-Kummissjoni għadha tqis li l-adozzjoni ta' att delegat li jissospendi l-eżenzjoni mir-rekwiżit ta' viża għaċ-ċittadini tal-Istati Uniti ma twassalx għar-riżultati mixtieqa f'dan l-istadju u ma tikkontribwixxix għall-kisba ta' vjaġġar mingħajr ir-rekwiżit ta' viża għaċ-ċittadini tal-UE. Din il-pożizzjoni tista' tiġi rieżaminata fid-dawl tal-iżviluppi li jsiru 'l quddiem. Il-Passi li Jmiss Il-Kummissjoni se tibqa' tagħti l-appoġġ attiv tagħha lill-Istati Membri kkonċernati u se tintensifika l-kuntatti mal-Istati Uniti biex tikseb ir-reċiproċità sħiħa dwar il-viża. Kemm il-Laqgħa tal-Uffiċjali Għolja mill-qasam tal-Ġustizzja u l-Affarijiet Interni kif ukoll il-Laqgħa Ministerjali fil-livell tal-Ġustizzja u l-Affarijiet Interni, it-tnejn li huma ppjanati għall-ewwel nofs tal-2019, se jkunu opportunità biex isir aktar progress. Il-Kummissjoni se tkompli taħdem mill-qrib kemm mal-Parlament Ewropew kif ukoll mal-Kunsill biex tinkiseb ir-reċiproċità sħiħa dwar il-viża u tirrapporta dwar żviluppi ulterjuri f'Settembru tal-2019. Kuntest Wieħed mill-prinċipji fundamentali tal-politika dwar il-viżi tal-UE huwa li jkun żgurat li l-pajjiżi terzi fuq il-lista eżenti mill-obbligu ta' viża jagħtu eżenzjoni reċiproka mill-ħtieġa tal-viża liċ-ċittadini tal-Istati Membri tal-UE kollha. Biex jiġi appoġġat dan l-għan, twaqqaf mekkaniżmu ta' reċiproċità tal-viża. Fil-qafas tal-mekkaniżmu ta' reċiproċità l-Kummissjoni diġà adottat tliet rapporti li jivvalutaw is-sitwazzjoni: fl-10 ta' Ottubru 2014, fit-22 ta' April 2015 u fil-5 ta' Novembru 2015, kif ukoll sitt Komunikazzjonijiet f'April, Lulju Diċembru 2016, Mejju u Diċembru 2017, u l-Komunikazzjoni tal-lum tad-19 ta' Diċembru 2018. L-għadd ta' każijijet ta' nuqqas ta' reċiproċità tnaqqas immens fl-aħħar tliet snin u nofs, u issa l-Istati Uniti huwa l-uniku pajjiż fil-lista ta' pajjiżi eżenti mill-obbligu ta' viża tal-UE li ma jagħtix aċċess eżenti mill-viża liċ-ċittadini tal-UE. Inkisbet reċiproċità sħiħa tal-viża mal-Kanada wara li neħħiet ir-rekwiżiti tal-viża għaċ-ċittadini Rumeni u Bulgari mill-1 ta' Diċembru 2017. Inkisbu riżultati simili mal-Awstralja, mal-Brunei u mal-Ġappun. Għal Aktar Informazzjoni Mistoqsijiet u Tweġibiet: Il-mekkaniżmu tal-UE dwar ir-reċiproċità tal-viża Komunikazzjoni: Sitwazzjoni attwali u l-modi possibli 'l quddiem rigward is-sitwazzjoni tan-nuqqas ta' reċiproċità fil-qasam tal-politika dwar il-viża